เอกสารแนบอื่น ๆ

รายงานคณะกรรมการตรวจสอบ

คณะกรรมการตรวจสอบซึ่งได้รับการแต่งตั้งจากที่ประชุมคณะกรรมการของบริษัทฯ
จากผู้ทรงคุณวุฒิและประสบการณ์ด้านการเงิน กฎหมายและการบริหารองค์กร
ประกอบด้วยกรรมการอิสระจำนวน 4 ท่าน โดยมีนายประมูล วิเชียรสินธุ์
เป็นประธานกรรมการตรวจสอบ พล.ต.อ.บุญเพ็ญ บำเพ็ญบุญ นายสิทธิ ลีละเกษมฤกษ์ และ
ดร.นงลักษณ์ พินัยนิติศาสตร์ ดำรงตำแหน่งกรรมการตรวจสอบ

นายประมูล วิเชียรสินธุ์
ขอลาออกเฉพาะตำแหน่งประธานกรรมการตรวจสอบต่อประธานกรรมการบริษัท
และได้เสนอแต่งตั้งนายสิทธิ ลีละเกษมฤกษ์ ดำรงตำแหน่งประธานกรรมการตรวจสอบแทน
ที่ประชุมกรรมการบริษัทฯมีมติแต่งตั้ง นายสิทธิ ลีละเกษมฤกษ์ เป็นประธานกรรมการตรวจสอบแทน
ตั้งแต่วันที่ 24 กันยายน 2553

ในปี 2553 คณะกรรมการตรวจสอบได้จัดให้มีการประชุมร่วมกับฝ่ายจัดการ
หน่วยงานตรวจสอบภายใน และผู้สอบบัญชี จำนวน 5 ครั้ง
รวมทั้งจัดให้มีการประชุมร่วมกับผู้สอบบัญชีโดยไม่มีฝ่ายจัดการร่วมด้วยจำนวน 1 ครั้ง

คณะกรรมการตรวจสอบได้ปฏิบัติหน้าที่ตามที่ได้รับมอบหมายจากคณะกรรมการบริษัทฯ
ซึ่งสอดคล้องกับประกาศตลาดหลักทรัพย์แห่งประเทศไทย
เรื่องคุณสมบัติและขอบเขตการดำเนินงานของคณะกรรมการตรวจสอบ โดยสรุปได้ดังนี้

-   สอบทานงบการเงินรายไตรมาส และงบการเงินประจำปี 2553

  โดยร่วมกับฝ่ายบริหารและผู้สอบบัญชี
  โดยผู้สอบบัญชีให้ข้อสังเกตเพื่อให้รับทราบแนวทางแก้ไขปัญหาให้
  เกิดประโยชน์แก่บริษัทฯ ซึ่งคณะกรรมการตรวจสอบเห็นว่ารายงานทางการเงิน
  รายการบัญชีกับบริษัทที่เกี่ยวข้องกัน
  ได้จัดทำขึ้นอย่างถูกต้อง มีความเหมาะสมเพียงพอ เชื่อถือได้
  และเป็นไปตามมาตรฐานการบัญชีที่รับรองโดยทั่วไป

-   สอบทานและประเมินความเพียงพอของระบบการควบคุมภายใน
    คณะกรรมการตรวจสอบได้สอบทานระบบควบคุมภายในร่วมกับผู้สอบบัญชี
    และหน่วยงานตรวจสอบภายในทุกไตรมาส เห็นว่า บริษัทฯ มีระบบการควบคุมภายในที่เพียงพอ
    สามารถสร้างความมั่นใจได้อย่างสมเหตุสมผลว่า บริษัทฯ
    สามารถบรรลุวัตถุประสงค์ทั้งในด้านของความมีประสิทธิผลและประสิทธิภาพในการดำเนินงาน
    ความเชื่อถือได้ของรายงานทางการเงินและการปฏิบัติตามกฎระเบียบและนโยบายบริษัทฯ

-   การสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ รวมถึงกฎหมายที่เกี่ยวข้องกับการดำเนินธุรกิจของบริษัทฯ
    ซึ่งคณะกรรมการตรวจสอบมีความเห็นว่า ไม่พบประเด็นใดที่เป็นสาระสำคัญที่แสดงว่าบริษัทฯ
    มีการปฏิบัติที่ขัดต่อกฎหมาย ระเบียบและข้อกำหนดที่เกี่ยวข้องกับการดำเนินธุรกิจของบริษัทฯ

-   การบริหารความเสี่ยง
    คณะกรรมการบริษัทและผู้บริหารให้ความสำคัญและระมัดระวังต่อการบริหารความเสี่ยงรวมทั้งคณะกรรมการบริหารความเสี่ยงมีส่วนช่วยพิจารณาและวางระบบการบริหารความเสี่ยงครอบคลุมทั้งองค์กร
    โดยมีการติดตามผลความคืบหน้าและมีการทบทวนความเสี่ยงอย่างสม่ำเสมอให้สอดคล้องกับสถานการณ์ปัจจุบัน
    จึงเชื่อได้ว่าจะเกิดประโยชน์แก่บริษัทฯ และผู้ถือหุ้นทุกรายอย่างเท่าเทียมกัน

-   การทำรายการที่เกี่ยวโยงกัน
    จากการพิจารณาสอบทานรายการที่เกี่ยวโยงกันที่อาจก่อให้เกิดความขัดแย้งทางผลประโยชน์
    เห็นว่าเป็นรายการจริงทางการค้าอันเป็นธุรกิจปกติทั่วไป
    มีการเปิดเผยรายการที่เกี่ยวโยงกันในงบการเงิน

  และหมายเหตุประกอบงบการเงินไว้อย่างเพียงพอเหมาะสม
  เป็นไปตามข้อกำหนดและแนวทางปฏิบัติที่เกี่ยวข้องของตลาดหลักทรัพย์แห่งประเทศไทย
  และสำนักงานคณะกรรมการกำกับหลักทรัพย์และตลาดหลักทรัพย์

-   ความเหมาะสมของผู้สอบบัญชี คณะกรรมการตรวจสอบเห็นว่า บริษัทสำนักงาน เอเอ็มซี จำกัด
    ซึ่งเป็นผู้สอบบัญชีของบริษัทฯ ประจำปี 2553
    ได้ปฏิบัติหน้าที่ด้วยความเหมาะสมโดยเป็นไปตามมาตรฐานการประกอบวิชาชีพการสอบบัญชีแต่อย่างไรก็ตามเนื่องจากในปัจจุบันบริษัทฯ
    มีผู้ร่วมลงทุนเป็นชาวต่างชาติมากขึ้น ทั้งนี้เพื่อเป็นการยกระดับความเป็นสากล
    คณะกรรมการตรวจสอบจึงพิจารณาคัดเลือกผู้สอบบัญชีเสนอต่อคณะกรรมการบริษัทฯเพื่อขออนุมัติที่ประชุม
    ผู้ถือหุ้นแต่งตั้ง บริษัท ดีลอยท์ ทู้ช โธมัทสุ (ประเทศไทย) จำกัด เป็นผู้สอบบัญชี ประจำปี
    2554

-   การกำกับดูแลกิจการที่ดี คณะกรรมการบริษัทฯ
    และผู้บริหารให้ความสำคัญในการบริหารงานตามหลักการของการกำกับดูแลกิจการที่ดี
    เพื่อความเชื่อมั่นแก่ผู้ถือหุ้นและคณะกรรมการสรรหาและพิจารณาค่าตอบแทนได้ดำเนินการศึกษาข้อมูลและหาผู้มีความชำนาญด้านต่างๆมาให้คำปรึกษาในการดำเนินการให้ดียิ่งขึ้น

  โดยสรุปในภาพรวมแล้ว คณะกรรมการตรวจสอบได้ปฏิบัติหน้าที่ตามขอบเขต
  หน้าที่และความรับผิดชอบที่ได้รับมอบหมายจากคณะกรรมการบริษัทฯ
  ด้วยความรอบคอบและเป็นอิสระ คณะกรรมการตรวจสอบมีความเห็นว่า บริษัทฯ
  มีการรายงานข้อมูลทางการเงินอย่างถูกต้อง
  มีการดำเนินงานภายใต้ระบบควบคุมภายในที่มีประสิทธิภาพ มีการบริหารความเสี่ยงที่มีประสิทธิผล
  มีการปฎิบัติตามกฎหมาย ระเบียบและข้อกำหนดที่เกี่ยวข้องกับการดำเนินธุรกิจของบริษัทฯ
  มีการเปิดเผยรายการที่เกี่ยวโยงกันอย่างเหมาะสม
  และมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอโปร่งใสและเชื่อถือได้

(นายสิทธิ ลีละเกษมฤกษ์)

ประธานคณะกรรมการตรวจสอบ

รายงานของคณะกรรมการสรรหาและพิจารณาค่าตอบแทน

คณะกรรมการสรรหาและพิจารณาค่าตอบแทน ได้รับการแต่งตั้งจากคณะกรรมการบริษัทฯ
โดยคัดเลือกจากคณะกรรมการบริษัทฯอย่างน้อย 3 คน และกรรมการสรรหาฯ อย่างน้อย 1คน
ต้องเป็นกรรมการอิสระ ในปี 2553 นี้ คณะกรรมการสรรหาฯ ประกอบด้วยคณะกรรมการรวม 3
ท่าน และ เมื่อเดือนมีนาคม คณะกรรมการบริษัทฯ มีการแต่งตั้งกรรมการสรรหาฯ เพิ่มเติมอีก 1
ท่าน รวม 4 ท่าน ดังนี้

  1. พลตำรวจเอกบุญเพ็ญ บำเพ็ญบุญ ประธานกรรมการสรรหาและพิจารณาค่าตอบแทน

  2. นายประมูล วิเชียรสินธุ์ กรรมการสรรหาและพิจารณาค่าตอบแทน

  3. นางสาวดวงดาว ชินธรรมมิตร์ กรรมการสรรหาและพิจารณาค่าตอบแทน

  4. นายการุณ กิตติสถาพร กรรมการสรรหาและพิจารณาค่าตอบแทน

คณะกรรมการสรรหาและพิจารณาค่าตอบแทน
มีหน้าที่สรรหาบุคคลที่มีคุณสมบัติเหมาะสมในการดำรงตำแหน่งกรรมการบริษัท
กรรมการในคณะกรรมการชุดย่อยต่าง ๆ
ที่ได้รับมอบหมายอำนาจหน้าที่และความรับผิดชอบโดยตรงจากคณะกรรมการบริษัท
รวมทั้งทำหน้าที่พิจารณาค่าตอบแทนของกรรมการบริษัท เพื่อเสนอต่อคณะกรรมการบริษัท
โดยในระหว่างปี 2553 คณะกรรมการสรรหาและพิจารณาค่าตอบแทน ได้มีการประชุมรวม 2 ครั้ง
และย่อย 1 ครั้ง

-   ครั้งที่ 1 เมื่อวันที่ 13 มกราคม พ.ศ. 2553 : เพื่อพิจารณา เรื่อง กรรมการที่ครบวาระ
    และการสรรหากรรมการอิสระ เพิ่มเติมอีกจำนวน 3 ท่าน
    ตามที่ได้รับมอบหมายจากคณะกรรมการบริษัท

-   ครั้งที่ 2 เมื่อวันที่ 4 มิถุนายน พ.ศ. 2553 : เพื่อพิจารณา เรื่อง การสรรหากรรมการใหม่
    เพื่อทดแทนกรรมการที่ขอลาออก

-   รวมทั้งได้จัดประชุมย่อยอีก 1 ครั้ง เมื่อวันที่ 24 กันยายน พ.ศ. 2553 เพื่อให้ความเห็นต่อ
    ประธานกรรมการบริษัท เรื่อง การเสนอพิจารณาต่ออายุตำแหน่งกรรมการผู้จัดการใหญ่

การสรรหากรรมการบริษัท และกรรมการในคณะกรรมการชุดย่อยต่าง ๆ นั้น
คณะกรรมการสรรหาและพิจารณาค่าตอบแทน ได้พิจารณาโดยคำนึงถึงคุณสมบัติ ความรู้
ความสามารถ ทักษะ ประสบการณ์ ความเชี่ยวชาญที่หลากหลาย และภาวะผู้นำ
ตลอดจนวิสัยทัศน์และทัศนะคติที่ดีต่อองค์กรอันเป็นประโยชน์ต่อการดำเนินกิจการของบริษัท
รวมทั้งยังได้คำนึงถึงขนาด โครงสร้างและองค์ประกอบของคณะกรรมการบริษัทที่เหมาะสม
เพื่อส่งเสริมการกำกับดูแลกิจการที่ดี และให้การบริหารจัดการเป็นไปอย่างมีประสิทธิภาพ
ตลอดจนสอดคล้องกับข้อกำหนดของทางราชการและสภาพแวดล้อมที่เปลี่ยนแปลงไป

สำหรับการพิจารณาค่าตอบแทนของคณะกรรมการและคณะกรรมการชุดย่อยต่างๆ
คณะกรรมการสรรหาและพิจารณาค่าตอบแทน ได้พิจารณาโดยคำนึงถึงความเหมาะสมกับภาระหน้าที่
ความรับผิดชอบที่ได้รับมอบหมาย และผลการปฏิบัติงาน รวมถึงผลประกอบการ
สภาพแวดล้อมทางธุรกิจของบริษัท และปัจจัยที่อาจมีผลกระทบต่อธุรกิจของบริษัท หรือ
ภาวะเศรษฐกิจโดยรวม

ณ วันที่ 31 ตุลาคม พ.ศ.2553 คณะกรรมการบริษัทรวมทั้งสิ้น 21 คน ประกอบด้วย
กรรมการอิสระ 7 ท่าน กรรมการที่ไม่เป็นผู้บริหารบริษัท 2 ท่าน และ
กรรมการที่เป็นผู้บริหารบริษัท 12 ท่าน สำหรับค่าตอบแทนของกรรมการ กรรมการบริหาร
และกรรมการชุดย่อย ที่แสดงไว้ในหัวข้อผลประโยชน์ตอบแทนของ คณะกรรมการและผู้บริหารปี
2553 นั้น คณะกรรมการสรรหาและพิจารณาค่าตอบแทนเห็นว่ามีความเหมาะสมแล้ว ทั้งนี้
ค่าตอบแทน ดังกล่าวได้ผ่านการพิจารณาและได้รับความเห็นชอบจากคณะกรรมการบริษัทฯ

  (พลตำรวจเอก บุญเพ็ญ บำเพ็ญบุญ)

ประธานกรรมการคณะสรรหาและพิจารณาค่าตอบแทน

รายงานคณะกรรมการบริหารความเสี่ยง

บริษัท น้ำตาลขอนแก่น จำกัด (มหาชน)
ตระหนักถึงความสำคัญของการบริหารความเสี่ยงว่ามีผลต่อการดำเนินธุรกิจ
จึงได้กำหนดเป็นนโยบาย และได้แต่งตั้งคณะกรรมการบริหารความเสี่ยงซึ่งประกอบด้วย
ประธานคณะกรรมการบริหารความเสี่ยง ได้แก่ นายสมชาติ ชินธรรมมิตร์
และกรรมการบริหารความเสี่ยง 3 ท่าน คือ นายสิทธิ ลีละเกษมฤกษ์ ศ.ดร. วรภัทร โตธนะเกษม
และนายชลัช ชินธรรมมิตร์ โดยทาง ศ.ดร. วรภัทร โตธนะเกษม
เข้ามาดำรงตำแหน่งกรรมการบริหารความเสี่ยงในปี 2553 เป็นปีแรก

ในรอบระยะเวลาบัญชี สิ้นสุดวันที่ 31 ตุลาคม 2553
คณะกรรมการบริหารความเสี่ยงได้มีการประชุมร่วมรวม 3 ครั้ง
เพื่อพิจารณาว่าจ้างที่ปรึกษาในเรื่องการบริหารความเสี่ยงทั่วทั้งองค์กร (Enterprise Risk
Management) เพื่อดำเนินการวางระบบในองค์กร หรือจัดให้มีการอบรมความรู้เกี่ยวกับ
การบริหารความเสี่ยง ให้แก่พนักงาน และผู้บริหาร โดยวิทยากรผู้ชำนาญ ทั้งนี้ในปี 2553
คณะกรรมการบริหารความเสี่ยง ขอให้ทางที่ปรึกษาจากบริษัทต่างๆ
เสนอโครงการบริหารความเสี่ยงเข้ามา ภายใต้กรอบ ร่างขอบเขตการดำเนินงาน (Term of
Reference) ซึ่งมีหลายบริษัทให้ความสนใจยื่นข้อเสนอเข้ามา และเมื่อพิจารณาข้อเสนอต่างๆ แล้ว
ทางคณะกรรมการบริหารความเสี่ยงได้มีมติอนุมัติโดยหลักการ ให้เสนอต่อคณะกรรมการบริษัท
ขออนุมัติ ว่าจ้างบริษัท ดีลอยท์ ทู้ช โธมัทสุ ไชยยศ ที่ปรึกษา จำกัด
เข้ามารับหน้าที่ในโครงการบริหารความเสี่ยงทั่วทั้งองค์กร

ในรอบปีที่ผ่านมาคณะกรรมการบริหารความเสี่ยงได้พยายามคัดเลือกที่ปรึกษาโครงการบริหารความเสี่ยงทั่วทั้งองค์กร
ซึ่งยื่นข้อเสนอที่มีรูปแบบ และขอบเขตงานที่เหมาะสม
และเพียงพอต่อการพัฒนาระบบบริหารความเสี่ยงในระยะยาวแก่บริษัทฯ
เพื่อให้เกิดความมั่นใจในการดำเนินธุรกิจ คณะกรรมการบริหารความเสี่ยงคาดหวังว่า
ภายหลังจากการดำเนินโครงการ จะช่วยสร้างความมั่นใจว่าบริษัทฯ
จะสามารถบรรลุวัตถุประสงค์ในการดำเนินตามแผนธุรกิจ ที่กำหนดไว้ได้
รวมถึงเป็นการสร้างและรักษามูลค่าขององค์กรที่ส่งมอบให้แก่ทั้งผู้ถือหุ้นและผู้ที่มีส่วนได้เสียของบริษัทฯ

  (นายสมชาติ ชินธรรมมิตร์)

  ประธานคณะกรรมการบริหารความเสี่ยง